**Pályázati felhívás**

**a Magyar Egészségügyi Szakdolgozói Kamara által nyilvántartott**

**szakértői (képzőhely-ellenőri) névjegyzékbe**

A szakképzésről szóló **2019. évi LXXX. törvény** 100. § (3) b) pontja alapján a gazdasági kamara szakképzési feladatait az egészségügyért felelős miniszter felelősségi körébe tartozó szakmák/szakmairányok esetében a **Magyar Egészségügyi Szakdolgozói Kamara** (a továbbiakban: MESZK) látja el. Kivételt képez ez alól a gyógyszerellátási szakmaterület, mely területen ezen feladatokat a Magyar Gyógyszerészi Kamara végzi.

A MESZK a hatáskörébe tartozó szakma/szakmairányok tekintetében a duális képzőhelyek minősítéséhez és ellenőrzéséhez alakítja ki a **szakértői (képzőhely-ellenőri) névjegyzékét**, melyre jelen pályázati felhívás alapján lehet jelentkezni a pályázati adatlapon felsorolt:

* Szakmajegyzékben szereplő szakmák/szakmairányoknak,
* kifutó rendszerben az Országos Képzési Jegyzékben szereplő szakképesítéseknek megfelelően.

Tájékoztatjuk a pályázókat, hogy a pályázati adatlapon felsorolt szakképesítések megyénként eltérőek lehetnek.

Felhívjuk a pályázók figyelmét, hogy a szakértőknek (képzőhely ellenőröknek) három évenként kötelező részt vennie a MESZK által szervezett módszertani, szakmai felkészítésen.

***A pályázaton történő részvétel feltételei:***

A szakértői (képzőhely-ellenőri) pályázaton az a személy vehet részt, aki

* a megpályázott szakma/szakma iránynak megfelelő középfokú szakirányú végzettséggel rendelkezik,
* öt év egészségügyi ágazatban eltöltött szakmai gyakorlattal rendelkezik,
* a megpályázott szakma/szakmairány vonatkozásában érvényes működési engedéllyel rendelkezik[[1]](#footnote-1),
* érvényes MESZK tagsággal rendelkezik,
* cselekvőképes,
* büntetlen előéletű és nem áll a tevékenység folytatását kizáró foglalkozástól eltiltás hatálya alatt.

***A pályázat benyújtása:***

A pályázónak a felhívás mellékleteként megjelentetett pályázati adatlapot, illetve a pályázati adatlaphoz tartozó kötelező mellékleteket papír alapon kell benyújtani.

A pályázati adatlap **kötelező mellékletei**:

* szakmai önéletrajz,
* iskolai végzettséget, szakképzettséget igazoló okiratok másolatai,
* szakmai gyakorlati időről szóló igazolás – munkáltatói igazolás,
* MESZK tagság igazolása,
* büntetlen előélet igazolása (hatósági erkölcsi bizonyítvány)[[2]](#footnote-2)
* a jelentkező szakmai tevékenységét értékelő - legalább két - szakmai ajánlást,
* a pályázó nyilatkozata arra vonatkozóan, hogy hozzájárul személyi adatai szakértői (képzőhely-ellenőri) névjegyzékben való közzétételéhez, valamint kezeléséhez

Amennyiben a pályázórendelkezik szakgimnáziumban, szakképző iskolában, felnőttképzésben szerzett oktatási tapasztalattal, kérjük, hogy az erről szóló igazoló dokumentumot szintén csatolja pályázatához.

***A pályázat benyújtásának módja:***

A pályázatot írásban, postai úton kérjük benyújtani a pályázó munkahelye szerint illetékes MESZK területi szervezetének címére.

A borítékon kérjük tüntesse fel: „Szakértői (képzőhely-ellenőri) pályázat”

A pályázatokat egy példányban kérjük benyújtani.

***A pályázat benyújtásának határideje:***A pályázatok benyújtása folyamatos, bírálat évente két alkalommal történik: január 15-én és július 15-én. Ettől eltérően 2022-ben, a pályázat kiírásának évében az elbírálás április 15. és július 15.

***A pályázattal kapcsolatban további információt nyújt:***

A pályázattal kapcsolatban további információ a MESZK területi szervezet szakképzési referensétől kérhető.

Területi szakképzési referens neve: Krista Mária

Telefonos elérhetősége: +36 20/849-0425

E-mail címe: meszkbekesmegye.kepzes@gmail.com

Levelezési címe: 5601 Békéscsaba, Pf.:190.

1. A Kormány 500/2020. (XI. 13.) Korm. rendelete értelmében, ha az egészségügyi dolgozó működési nyilvántartásának érvényességi ideje 2020. november 4-én, vagy azt követően, a Kormány által kihirdetett, jelenleg hatályos veszélyhelyzet időtartama alatt jár le, a nyilvántartás érvényességi ideje a veszélyhelyzet megszűnését követő 60 napig érvényes. [↑](#footnote-ref-1)
2. Nem szükséges az erkölcsi bizonyítvány csatolása annak, akinél jogszabály rendelkezése alapján a büntetlenség az alkalmazás és a foglalkoztatás előfeltétele, és akinek a munkáltatója ezt igazolja. [↑](#footnote-ref-2)